Չորեքշաբթի օրն արտասանած խոսքում Թրամփն ասել էր, թե ինքը պարզապես ճանաչում է իրականությունը։ Նա ասել էր, թե Ամերիկան շարունակելու է աջակցել խնդիրը երկու պետություն սկզբունքով լուծելու տարբերակը, սակայն ոչինչ չէր ասել մինչեւ 1967 թվականը գոյություն ունեցող սահմանների շրջանակում պաղեստինյան անկախ պետություն հիմնելու մասին։ Հիշենք, որ արեւելյան Երուսաղեմը, որը պաղեստինցիները համարում են իրենց ապագա պետություն մայրաքաղաք, Իսրայելը բռնազավթել է 67 թվականի պատերազմի ժամանակ։ Ուրեմն, արդյո՞ք Թրամփն իր այս քայլով չի ուզում ասել, որ Երուսաղեմն ամբողջությամբ պատկանում է Իսրայելին։ Եթե այդպես է, ասում է Ամերիկա-իսլամական խորհրդի վերլուծաբաններից Նիհադ Աուադը, Թրամփը մահացու հարված է հասցնում այս տարածաշրջանում խաղաղության հեռանկարներին։